projecte-aina/catalan_government_crawling huggingface dataset:
Has vist vulnerats els teus drets?
L'Associació de Drets Sexuals i Reproductius engega el nou espai per a joves "Pren-los" per denunciar vulneracions de drets sexuals i reproductius.
La iniciativa, a més de voler conèixer i exercir els drets de cadascun/a, vol passar a l'acció, denunciar-ne les vulneracions i exigir, mitjançant polítiques feministes, els canvis que siguin necessaris per a garantir-los.
"Pren-los!" vol esdevenir una plataforma que funcioni com a altaveu per a denunciar les vulneracions dels drets sexuals i reproductius de les persones més joves.
La plataforma s'ha creat amb l'objectiu de generar un espai per treballar amb les persones joves tot el que tingui a veure amb la incidència política perquè puguin reivindicar els seus drets en tots aquells espais que coneixem, ja siguin locals o internacionals.
La iniciativa vol ser un espai de reivindicació, de formació i d'activisme.
Amb els lemes "Emocionem-nos!", "Instruïm-nos!" i "Organitzem-nos" la plataforma vol posar en valor el dret a decidir i gaudir del propi cos, donar veu i fer-la sentir a tot arreu.
Així mateix, també aproximar-se i/o continuar la formació en relació a les polítiques de drets sexuals i reproductius i preparar-se per treballar dins el marc dels drets humans.
"Pren-los" també vol esdevenir un espai líquid, és a dir, un lloc on només els seus integrants puguin decidir com volen desenvolupar els seus coneixements sobre activisme, quins processos participatius volen aplicar per prendre decisions i quines normes cal establir perquè esdevingui un espai segur i inclusiu.
El projecte compta, a més, amb un programa d'acompanyants, que actuarà com a xarxa de suport i sororitat i contribuirà a enfortir l'agenda de contactes.
Formació per apoderar la població jove
Dins de l'espai de formació es donaran eines per apoderar de forma individual i col·lectiva a les persones joves perquè siguin protagonistes de les accions d'incidència política internacional dutes a terme per assolir drets sexuals i reproductius, tant a nivell local i global.
La primera formació sobre Apoderament Feminista es durà a terme el 23 de maig i la segona, d'Activisme Digital, el 6 de juny.
Hi haurà 4 mòduls més sobre Violències Masclistes, Drets Sexuals i Reproductius, Incidència Política i Mobilitzar Comunitats que encara no tenen data fixada, però les inscripcions per participar al projecte en general ja són obertes.
"Pren-los!" forma part de la campanya "Tira Pel(s) Dret(s)!" de l'Associació de Drets Sexuals i Reproductius i és possible gràcies al suport de l'Ajuntament de Barcelona.
Per segon any consecutiu, Finlàndia ha estat declarada per un informe de la ONU el país més feliç del món.
Amb la campanya de Visit Finland "Rent a Finn" podràs viatjar a Finlàndia i descobrir el secret d'aquesta felicitat... de franc.
Llicència CC0 - janeb13 - (Pixabay)
La qualitat de la seva educació, el seu sistema de salut, l'esperança de vida, el poder adquisitiu, els ajuts socials i la llibertat són algunes de les variables que han fet d'aquest país el primer del rànking mundial en qüestions de benestar.
Però un dels fets més destacables és la connexió dels finlandesos amb la natura que en aquest país és generosa i privilegiada.
És el tercer país del món pel que fa a qualitat de l'aire i el país amb més boscos d'Europa.
Un dels pocs països on la massificació turística encara no ha fet acte de presència i plena d'indrets inhòspits i verges.
Si ets un/a dels afortunats/des podràs "llogar" un finlandès (guies de la felicitat) que t'obrirà les portes de casa seva i també del país, contagiant-te la seva alegria, la seva manera de viure i la immersió amb la natura.
Aquests/es guies han estat seleccionats/des amb molta cura.
Al web de la campanya pots conèixer quins són els/les guies feliços.
El viatge s'ha de realitzar durant els mesos d'estiu i per participar en el concurs només cal anar al web de la campanya i omplir un test i pujar un vídeo explicant el motiu i l'interès en aquest viatge.
Vacances gratuïtes en el lloc més feliç de la Terra?
L'Associació d'Escriptors en Llengua Catalana, amb la col·laboració de l'Agència Catalana de la Joventut i l'Institut Balear de la Joventut, convoquen per segon any el Certamen Art Jove de poesia Salvador Iborra adreçat a joves escriptors i escriptores en llengua catalana que tinguin entre 16 i 30 anys.
Si la poesia t'inspira i és la base de les teves creacions literàries pots presentar la teva obra fins al 14 de juliol de 2019.
El Certamen Art jove de poesia Salvador Iborra és un concurs obert a joves escriptors i escriptores en llengua catalana que tinguin entre 16 i 30 anys el 31 de desembre de 2019.
Poden participar poemaris de temàtica lliure que siguin originals i inèdits i amb una extensió similar a la d'un llibre convencional de poesia (una extensió mínima de 300 versos, o línies si es tracta de poemes de prosa).
El poemari s'ha de presentar de forma anònima mitjançant pseudònim.
El termini per formalitzar la inscripció tanca a les 24.00 hores del 14 de juliol de 2019.
Un dels objectius d'aquest certamen, a banda d'esperonar i fomentar la literatura en llengua catalana, és el d'articular un espai de formació horitzontal que faciliti dinàmiques de coneixement, d'interrelació i de debat amb altres escriptors amb diversos nivells de trajectòria professional.
Per això, el jurat seleccionarà durant el mes d'octubre, no tan sols el guanyador, sinó també els finalistes que participaran en una formació de l'1 al 3 de novembre a un alberg de Xanascat de la l'Agència Catalana de la Joventut de Catalunya.
En aquesta formació es portaran a terme tallers de recitació, formacions sobre drets d'autor, així com diverses iniciatives que ajudin a la formació i a la difusió de la poesia, però també es buscarà generar un espai de trobada i de coneixença.
Pel que fa al guanyador, es donarà a conèixer en un acte públic durant el mes de novembre de 2019 a les Balears on hi assistiran tots els finalistes.
El premi Art Jove de poesia Salvador Iborra pretén ser una eina de professionalització, atès que, a banda de l'aportació monetària (2.000 euros pel guanyador), una editorial de reconegut prestigi publicarà el poemari seleccionat, que es presentarà a diferents territoris de parla catalana amb l'assistència de la persona premiada.
Per què un premi amb el seu nom?
Salvador Iborra i Mallol va ser un poeta, periodista i docent valencià que va treballar com a corresponsal literari per al Diari de Balears i com a docent a instituts de Cerdanyola del Vallès i Matadepera.
Va publicar tres obres poètiques, Un llençol per embrutar (2003), Les entranyes del foc (2005), que va rebre el premi Domènec Perramon de poesia, i Els cossos oblidats (2009) guardonada amb el premi Jaume Bru i Vidal.
L'any 2011, quan només tenia 33 anys, va morir apunyalat davant del seu pis a Barcelona, a causa d'una discussió pel robatori d'una bicicleta a un amic seu.
El certamen Art Jove de poesia Salvador Iborra vol ser un homenatge a la figura del poeta valencià i que va veure truncada la seva trajectòria professional massa jove.
A pocs dies per Sant Jordi, la bogeria pels llibres i les roses es concentra en un sol dia, el 23 d'abril.
Si vols celebrar-ho d'una manera diferent, t'oferim algunes propostes solidàries de la mà del Mercat Social de Voluntaris.cat, amb les que, a més d'un regal per a una persona estimada, moltes entitats que treballen per millorar la vida d'altres persones també "rebran el teu regal".
El Mercat Social és una plataforma de caràcter social de la Federació Catalana de Voluntariat Social (FCVS – Voluntaris.cat) que permet la difusió i compra en línia de productes i serveis d'entitats.
Les entitats que ofereixen els seus productes i serveis a El Mercat Social treballen principalment per:
- Desenvolupar projectes per millorar la qualitat de vida d'infants, joves, gent gran, persones amb malalties, etc.
- Promoure activament la inserció social i laboral de col·lectius més vulnerables
Tots els productes que hi ha al Mercat Social provenen d'entitats socials sense ànim de lucre, d'empreses d'inserció i de centres especials de treball i actualment compta amb 35 entitats que treballen en la construcció d'una societat més justa i sostenible.
Sorteig de roses solidàries obert fins al 15 d'abril
Si vols sorprendre a algú amb un ram de 10 roses solidàries el mateix dia de Sant Jordi, Voluntaris.cat i la Fundació Jubert Figueras t'ho posen fàcil amb un sorteig que estarà obert fins al dilluns 15 d'abril a les 13h.
Si vols participar-hi, només cal que segueixis el perfils de Facebook d'El Mercat Social i de la Fundació Jubert Figueras i etiquetis dues amistats a qui li enviaries un ram.
El premi és un ram, format per 10 roses vermelles, que s'enviarà el pròxim 23 d'abril on la persona guanyadora indiqui dins de Catalunya.
Les roses de la Fundació Jubert Figueras contribueixen al finançament de l'entitat que allotja a les famílies dels malalts que s'han de desplaçar a Barcelona per ser tractats a un hospital de referència.
Estand per Sant Jordi i transport gratuït en les compres en línia
Durant la Diada de Sant Jordi, trobareu un estand de la Federació de Voluntariat Social de Catalunya, compartit amb la Fundació Jubert Figueras, a la Rambla Catalunya, 32 de Barcelona.
A més, si aquell dia us animeu a fer compres en línia al Mercat Social, el transport us sortirà gratuït.
Encara que el que compreu no ho tingueu per Sant Jordi, ajudareu a dinamitzar l'activitat comercial de les entitats sòcies venedores, i us sortirà a un preu més avantatjós en estalviar-vos el cost del transport.
Determinats continguts que apareixen a webs, blogs, xats i xarxes socials poden posar en risc la salut de nois i noies incidint en la seva conducta alimentària.
Des del mes passat, el Codi de consum de Catalunya inclou noves mesures de protecció especial adreçades a la població jove per tal de contrarestar aquest risc.
A Catalunya els TCA (trastorns de la conducta alimentària) afecten el 5% de la població adolescent i jove.
Representen la tercera malalta crònica més prevalent entre les noies després de l'obesitat i l'asma, i és que per cada 9 noies que pateixen un TCA trobem un noi.
En l'origen d'aquests trastorns intervenen factors diversos, que a més poden tenir un pes diferent en cada cas: personals, genètics, ambientals i socials.
Fa dos anys, la Taula de Diàleg per a la prevenció dels TCA va realitzar un estudi sobre l'impacte de les xarxes socials i Internet en general en malalts amb TCA.
Es va constatar que en els darrers 8 anys han anat augmentant els continguts d'apologia de l'anorèxia i la bulímia a Internet, col·loquialment coneguts com a continguts pro ana i pro mia, i que aquests esdevenen un factor de risc rellevant tant per desenvolupar un TCA com per mantenir-lo.
La Taula de Diàleg per a la prevenció dels TCA, es va crear l'any 2012.
És presidida per la Generalitat a través de l'Agència Catalana del Consum (ACC) i aplega entitats, universitats, associacions i professionals de la salut.
Modificació del Codi de consum de Catalunya
Davant la facilitat d'accés i reproducció dels continguts que proporciona Internet i l'augment del comerç electrònic, el passat mes de gener Govern de la Generalitat va promoure que el Codi de consum de Catalunya incorporés mesures d'especial protecció per als infants i joves davant continguts relacionats amb els TCA.
Des del mes de març passat, mesures com aquestes ja formen part de la Llei del Codi de consum de Catalunya:
Les empreses tenen l'obligació de no comercialitzar béns i serveis que fomentin o indueixin les persones consumidores cap a hàbits no saludables o a trastorns com l'anorèxia i la bulímia.
Les persones intermediàries de serveis allotjats a Internet són considerats responsables de la veracitat i legalitat de la informació que publiquen en relació amb tot allò relacionat amb els trastorns de la conducta alimentària.
Aquesta responsabilitat s'estén a les empreses que ofereixin allotjament web a aquest tipus de pàgines, blocs, o xats, quan tinguin coneixement del seu contingut.
Alimentació i imatge corporal a Jove.cat
A la secció de Salut de Jove.cat trobaràs informació relativa a alimentació saludable i les diferents opcions alimentàries.
També et convidem a reflexionar sobre què considerem un cos perfecte i a ajudar els amics i les amigues quan detectis que poden patir un trastorn de conducta alimentària.
Arran de l'èxit que van tenir la darreres edicions de la iniciativa "DiscoverEU", la Unió Europea obre una nova convocatòria que permetrà que milers de joves europeus viatgin, entre l'1 d'agost de 2019 i el 31 de gener de 2020, per tota la UE amb el bitllet d'Interrail de franc.
Apunta-t'hi del 2 al 16 de maig!
Llicència CC0 - pixel2013 - (Pixabay)
Combatre l'euroescepticisme i tornar a engrescar els joves per fer-los partíceps del projecte europeu.
Mitjançant aquesta iniciativa, els joves podran conèixer de primera mà la diversitat d'Europa, la seva gent, els seus paisatges i les seves cultures.
Els sol·licitants han d'haver nascut entre el 2 de juliol del 2000 i l'1 de juliol del 2001 (ambdós inclosos), és a dir, que han de tenir 18 anys a 1 de juliol del 2019, i tenir la nacionalitat d'un dels 28 Estats membres de la UE.
Del 2 al 16 de maig de 2019 es podran formalitzar les inscripcions, que podran ser individuals o en grups, de com a màxim 5 persones, mitjançant el formulari on line del Portal Europeu de la Joventut i també s'habilitarà un perfil a Facebook.
Tot seguit, s'haurà d'omplir un formulari i respondre un qüestionari.
Un comitè d'avaluació farà la selecció de participants d'entre els i les joves particpants que demostrin un grau de coneixements més alt sobre els temes del qüestionari i decidirà les persones guanyadores.
Els resultats de la selecció es comunicaran entre el 6 i el 20 de juny d'enguany.
El viatge tindrà una durada màxima d'un mes (30 dies), es farà bàsicament en tren, i s'haurà de realitzar entre l'1 d'agost i el 31 de gener de 2020.
En determinats casos i circumstàncies, també es posaran a disposició altres sistemes de transport alternatius per afavorir la participació dels joves que visquin en illes o en àrees remotes.
Les característiques del passi Interrail et permet planificar el viatge al teu aire.
Una gran oportunitat també per fer nous amics.
En la primeres edicions, molts participants, que no es coneixien prèviament, es van connectar mitjançant les xarxes socials per formar grups i viatjar de ciutat en ciutat o per allotjar-se en cases dels altres.
Els i les joves que tingueu la sort de participar en aquesta iniciativa, esteu convidats, com a ambaixadors i ambaixadores de DiscoverEU, a explicar les vostres experiències de viatge a través de les xarxes socials (Instagram, Facebook o Twitter) o mitjançant una presentació en el vostre centre d'estudis o comunitat local.
També podreu participar en el concurs fotogràfic photo/video i optar a fantàstics premis.
Els i les joves que van tenir la sort d'aconseguir el seu passi d'Interrail en l'anterior edició, no podran participar en aquesta.
L'Agència Catalana de Joventut i el Servei d'Ocupació de Catalunya, a través del decret llei 21/2020, destinaran 1,5 milions d'euros per a les entitats juvenils i empreses de lleure educatiu que contractin joves monitors/es i directors/es en jornada completa i durant 6 mesos de forma ininterrompuda.
Si tens entre 18 i 29 anys, tens el carnet de monitor/a o director/a i ets beneficiari/a de la Garantia Juvenil, ja pots gaudir d'un contracte de pràctiques en una empresa o entitat de lleure educatiu de 6 mesos, a jornada completa, a partir d'aquest mes de juliol.
Recordeu que la convocatòria és per gaudir d'un contracte en pràctiques remunerades a jornada completa durant 6 mesos, a iniciar entre l'1 de juliol i el 31 d'agost de 2020, i que durant aquest període no podreu ni treballar ni estudiar.
També informar-vos que aquesta convocatòria forma part del programa de Joves en Pràctiques de la Garantia Juvenil i que només podeu ser beneficiaris un cop.
És a dir, que en cas que participeu en aquesta convocatòria, ja no podreu participar en properes edicions.
L'educació en el lleure és un pilar d'igualtat d'oportunitats i d'inclusió per a infants, adolescents i joves!
I els i les monitors/es i els i les directors/es sou la clau d'aquesta experiència, que és més necessària que mai, amb la situació derivada de la COVID-19!
Un grup de persones de Tortosa endega un projecte per millorar la convivència a les Terres de l'Ebre.
Un grup de treball integrat per cinc dones de Tortosa, migrades a Espanya, de diverses nacionalitats.
Sorgeix de l'evolució de la seva participació en projectes anteriors impulsats per l'Associació Atzavara-arrels, una associació sense ànim de lucre que neix a les Terres de l'Ebre l'any 2000 per contribuir a fer de Tortosa una ciutat per a tothom.
(Re)acciona vol fomentar l'empatia i la consciència sobre les situacions de racisme i crear espais segurs on les persones migrades puguin explicar les seves vivències, on les seves veus siguin escoltades i on se sentin acollides.
El grup té clar i vol transmetre que el racisme no s'ha de veure com una cosa llunyana que només passa als Estats Units, sinó que persones properes de la pròpia comunitat viuen situacions de discriminació per raó del seu origen.
D'aquí sorgeix el seu lema: "aquí també passa".
L'any 2018 SOS Racisme Catalunya, juntament amb altres entitats, va coordinar un treball de diagnosi sobre els extremismes violents a Catalunya.
Van participar el teixit associatiu i els col·lectius de base dels districtes de Nou Barris i Ciutat Vella de Barcelona, així com els de les viles de Tortosa i Ripoll.
Es van dur a terme més de 80 entrevistes i s'identificà l'extrema dreta, el gihadisme violent i els delictes d'odi com les tres formes principals que pren l'extremisme violent a Catalunya.
(Re)acciona va començar a treballar com a grup a principis de 2020 preparant tallers i activitats, però la situació de confinament de l'actual pandèmia va frenar temporalment els seus projectes, com també va treure ressò a la commemoració del Dia Internacional de la Eliminació de la Discriminació Racial del passat 21 de març.
El grup de (Re)acciona convida tothom a treballar per la convivència, contra el racisme i la xenofòbia i contra qualsevol forma d'extremisme violent.
Si estudies secundària a Catalunya, el teu centre educatiu té fins el 30 de setembre per inscriure's al programa "Delegats i Delegades en 3D".
Continua llegint i t'ho expliquem!
Debatem, Decidim, Dinamitzem, això és el que volen dir les tres Ds.
El 3D, impulsat per la Direcció General de Joventut, vol fomentar la cultura de la participació als centres educatius desenvolupant un projecte escollit per l'alumnat i implantat de manera participativa.
Per mitjà d'una persona delegada de classe, amb el suport del tutor o tutora, portareu a terme un projecte que implica que debateu, us organitzeu, assumiu tasques i prengueu decisions de manera conjunta.
Si us decidiu a participar-hi veureu que és una bona manera d'incidir i prendre part en programes, projectes i decisions que us afecten, com un procés d'aprenentatge que va més enllà d'una activitat puntual.
El programa es desenvolupa en cinc fases durant tot el curs escolar.
Cada fase consta d'una part formativa, que consisteix en una sessió d'una hora d'assessorament, tant per a tutors i tutores, com per a delegats i delegades, i també consta d'una part més pràctica, a l'aula, on es desenvolupa el projecte amb la resta de la classe i es posa en pràctica tot allò que s'aprèn a les sessions d'assessorament.
Tots els participants disposareu d'una aplicació en línia des d'on fareu el seguiment del programa, us podreu relacionar amb altres instituts participants i disposareu dels materials pedagògics.
A més, una persona especialitzada en participació juvenil es desplaçarà al vostre centre per dur a terme l'assessorament.
No us ho penseu més i animeu-vos a participar!
Quan comencin les classes, i després d'haver-vos explicat les vacances, parleu-ho entre vosaltres i amb els vostres "profes" i apunteu-vos al 3D!
Coneixes alguna persona que per costum decideix saltar-se el dinar o el sopar o que quan compartiu un àpat només pren aigua o cafè, per despistar la gana?
Has de saber que aquest és un comportament de risc que pot conduir a un trastorn de la conducta alimentària, és a dir anorèxia nerviosa, bulímia nerviosa, trastorn per afartament i altres vinculats.
Unes 26.000 noies pateixen a Catalunya els anomenats trastorns de la conducta alimentària (TCA), la qual cosa representa el 6% de la població jove femenina.
De fet, és la tercera malaltia crònica entre la població femenina adolescent i juvenil.
I si ets un noi, no pensis que això no va per a tu: un total de 2.000 nois també estan afectats.
Les xifres són fredes i impersonals.
Però al seu darrera hi ha milers de casos dramàtics de noies i nois que pateixen (o patiu) aquestes malalties psíquiques, que són cròniques i molt greus.
L'anorèxia nerviosa té un risc de mortalitat del 6%.
Vivim en una societat molt pendent de la imatge.
Però encara que des del món de la moda i la publicitat ens ho vulguin fer empassar, no és veritat que a les persones primes, només per estar primes, la vida els somrigui: ni són més felices, ni lliguen més, ni estan més sanes.
I el fet de voler modificar el teu pes per seguir uns ideals de bellesa artificials pot conduir-te, contràriament, a perdre el control sobre tu mateix/a i, per tant, a deixar de ser qui realment ets.
"Una ampolla d'aigua és tot el teu dinar?
Si no menges RES deixes de SER tu" és una campanya adreçada a joves com tu.
Perquè en siguis conscient i per prevenir-te contra aquestes malalties.
A les universitats i també a les seus d'entitats juvenils hi pots trobar unes ampolletes d'aigua amb aquest lema.
I què hi ha dins d'aquestes ampolles?
La intenció de la campanya és que, amb aquesta ampolla entre les mans, puguis reflexionar sobre els comportaments poc sans associats als TCA: no menjar res, beure només aigua, atracar la nevera i/o vomitar el que es menja.
Aquesta és una iniciativa conjunta de l'Associació Contra l'Anorèxia i la Bulímia (ACAB) i el Consell Nacional de la Joventut de Catalunya, amb la col·laboració de la Direcció General de Joventut.
I a banda de les ampolletes, s'ha editat un vídeo amb la intenció que es difongui viralment i disposes de l'etiqueta perquè puguis dir la teva a les xarxes.
Si tens al teu voltant una persona que presenta símptomes d'aquests trastorns, no ho dubtis.
Cal que la seva família i el seu entorn ho sàpiga i actuï.
En aquest enllaç hi trobaràs les institucions que us poden ajudar.
Sigui quina sigui la teva situació, digues "no" a aquestes malalties: suma't a la campanya viral.